b'\n_START_ARTICLE_\nJungtini\xc5\xb3 Amerikos Valstij\xc5\xb3 prezidentas\n_START_PARAGRAPH_\nJungtini\xc5\xb3 Amerikos Valstij\xc5\xb3 prezidentas yra Jungtini\xc5\xb3 Amerikos Valstij\xc5\xb3 valstyb\xc4\x97s ir vyriausyb\xc4\x97s vadovas. Prezidentas vadovauja vykdomajam federalin\xc4\x97s vald\xc5\xbeios \xc5\xa1akai. Prezidentas taip pat yra vyriausiasis Jungtini\xc5\xb3 Valstij\xc5\xb3 ginkluot\xc5\xb3j\xc5\xb3 paj\xc4\x97g\xc5\xb3 vadas._NEWLINE_Antrasis JAV Konstitucijos straipsnis suteikia prezidentui vykdom\xc4\x85sias vald\xc5\xbeios galias ir \xc4\xafpareigoja j\xc4\xaf vykdyti federalinius \xc4\xafstatymus. JAV prezidentas taip pat yra atsakingas u\xc5\xbe federalin\xc4\x97s vyriausyb\xc4\x97s pareig\xc5\xabn\xc5\xb3, diplomat\xc5\xb3, valstyb\xc4\x97s kontrolieri\xc5\xb3 ir teis\xc4\x97j\xc5\xb3 paskyrim\xc4\x85, bei sutar\xc4\x8di\xc5\xb3 su u\xc5\xbesienio valstyb\xc4\x97mis sudarym\xc4\x85. Min\xc4\x97t\xc5\xb3 pareig\xc5\xabn\xc5\xb3 paskyrimui ir sutar\xc4\x8di\xc5\xb3 sudarymui turi pritarti JAV Senatas. \xc4\xae prezident\xc5\xb3 \xc4\xafgaliojimus \xc4\xafeina malon\xc4\x97s suteikimas ir mirties nuosprend\xc5\xbeio atid\xc4\x97jimas. JAV prezidentas, esant nepaprastoms aplinkyb\xc4\x97ms, gali su\xc5\xa1aukti arba atid\xc4\x97ti vieno arba abiej\xc5\xb3 JAV Kongreso r\xc5\xabm\xc5\xb3 pos\xc4\x97d\xc5\xbeius. Nuo Jungtini\xc5\xb3 Valstij\xc5\xb3 \xc4\xafk\xc5\xabrimo prezidento ir federalin\xc4\x97s vald\xc5\xbeios galia \xc5\xbeymiai i\xc5\xa1augo, tod\xc4\x97l kiekvienas \xc5\xa1iuolaikinis JAV prezidentas, nepaisant to, kad neturi formali\xc5\xb3 \xc4\xafstatym\xc5\xb3 leid\xc5\xbeiamosios vald\xc5\xbeios gali\xc5\xb3, i\xc5\xa1skyrus Kongrese priimt\xc5\xb3 \xc4\xafstatymo projekt\xc5\xb3 pasira\xc5\xa1ym\xc4\x85 ir j\xc5\xb3 vetavim\xc4\x85, jis did\xc5\xbei\xc4\x85ja dalimi atsakingas u\xc5\xbe vadovavim\xc4\x85 savo partijos \xc4\xafstatym\xc5\xb3 leidybos darbotvarkei bei Jungtini\xc5\xb3 Valstij\xc5\xb3 u\xc5\xbesienio ir vidaus politikai. JAV prezidentas da\xc5\xbenai vadinamas galingiausiu pasaulio \xc5\xbemogumi._NEWLINE_JAV prezidentas yra renkamas JAV pilie\xc4\x8di\xc5\xb3 netiesioginiuose rinkimuose per Rinkik\xc5\xb3 kolegij\xc4\x85 ketveri\xc5\xb3 met\xc5\xb3 kadencijai. Jis yra vienas tik i\xc5\xa1 dviej\xc5\xb3 federalini\xc5\xb3 pareig\xc5\xabn\xc5\xb3, renkam\xc5\xb3 visos tautos, antrasis yra JAV viceprezidentas. Nuo 1951 met\xc5\xb3 dvide\xc5\xa1imt antroji JAV Konstitucijos pataisa leid\xc5\xbeia prezidentams eiti tik dvi kadencijas. I\xc5\xa1 viso 43 asmenys \xc4\x97jo 55-ias ketveri\xc5\xb3 met\xc5\xb3 JAV kadencijas kadencijas. 2017 met\xc5\xb3 sausio 20 dien\xc4\x85 Donald Trump tapo 45-uoju ir dabartiniu JAV prezidentu.\n_START_SECTION_\nKarin\xc4\x97s galios ir u\xc5\xbesienio politika\n_START_PARAGRAPH_\nViena i\xc5\xa1 svarbiausi\xc5\xb3 JAV prezidento pareig\xc5\xb3 yra vadovauti JAV ginkluotosioms paj\xc4\x97goms. Nors prezidentas gali paskelbti kar\xc4\x85 tik pritarus Kongresui, jis tiesiogiai vadovauja kariuomenei ir yra atsakingas u\xc5\xbe karin\xc4\x97s strategijos k\xc5\xabrim\xc4\x85. _NEWLINE_Kongresas, remdamasis Karini\xc5\xb3 gali\xc5\xb3 rezoliucija, privalo sankcionuoti bet kok\xc4\xaf ilgesn\xc4\xaf nei 60 dien\xc5\xb3 paj\xc4\x97g\xc5\xb3 dislokavim\xc4\x85. Be to, Kongresas kontroliuoja prezidento karini\xc5\xb3 gali\xc5\xb3 vykdym\xc4\x85, tikrindamas karines i\xc5\xa1laidas ir reglament\xc5\xb3 laikym\xc4\x85si. _NEWLINE_JAV prezidentas taip pat vadovauja \xc5\xa1alies u\xc5\xbesienio politikai. Per JAV Valstyb\xc4\x97s ir gynybos departamentus, prezidentas yra atsakingas u\xc5\xbe amerikie\xc4\x8di\xc5\xb3 apsaug\xc4\x85 u\xc5\xbesienyje ir u\xc5\xbesienio pilie\xc4\x8di\xc5\xb3 apsaug\xc4\x85 Jungtin\xc4\x97se Valstijose. Prezidentas sprend\xc5\xbeia, ar pripa\xc5\xbeinti naujas valstybes ir vyriausybes, derasi d\xc4\x97l sutar\xc4\x8di\xc5\xb3 su kitomis valstyb\xc4\x97mis, kurios \xc4\xafsigalioja tik ratifikavus jas Senate (jei sutartims pritaria du tre\xc4\x8ddaliai senatori\xc5\xb3). _NEWLINE_Nors Konstitucijoje nenumatyta, prezidentai kartais gali sudaryti sutart\xc4\xaf su u\xc5\xbesienio valstybe ir be Kongreso pritarimo (angl. \xe2\x80\x9eexecutive agreements\xe2\x80\x9d).\n_START_SECTION_\nAdministracin\xc4\x97s galios\n_START_PARAGRAPH_\nJAV prezidentas yra auk\xc5\xa1\xc4\x8diausias JAV pareig\xc5\xabnas, turintis vykdom\xc4\x85j\xc4\x85 vald\xc5\xbei\xc4\x85. Vykdomoji vald\xc5\xbeia su prezidentu prie\xc5\xa1akyje yra atsakinga u\xc5\xbe skaidraus \xc4\xafstatym\xc5\xb3 vykdymo u\xc5\xbetikrinim\xc4\x85. Kad gal\xc4\x97t\xc5\xb3 \xc4\xafvykdyti \xc5\xa1i\xc4\x85 pareig\xc4\x85, prezidentui suteikta 4 milijon\xc5\xb3 federalin\xc4\x97s vykdomosios vald\xc5\xbeios darbuotoj\xc5\xb3 kontrol\xc4\x97.   _NEWLINE_Prezidentas paskiria daugel\xc4\xaf vykdomosios vald\xc5\xbeios pareig\xc5\xabn\xc5\xb3. Prie\xc5\xa1 prad\xc4\x97damas oficialiai eiti pareigas prezidentas pakei\xc4\x8dia iki 6 000, o per savo kadencij\xc4\x85 iki 8 000 pareig\xc5\xabn\xc5\xb3. Ambasadoriai, Kabineto nariai ir kiti pareig\xc5\xabnai Senato daugumos pritarimu yra paskiriami prezidento. Paskyrimai atlikti Senato darbo pertraukos metu yra laikini ir galioja iki kitos Senato sesijos pabaigos. _NEWLINE_Prezidento teis\xc4\x97 atleisti federalin\xc4\x97s vykdomosios vald\xc5\xbeios pareig\xc5\xabnus ilgai buvo gin\xc4\x8dytina politin\xc4\x97 problema. Paprastai, prezidentas gali grynai savo nuo\xc5\xbei\xc5\xabra pa\xc5\xa1alinti vykdomosios vald\xc5\xbeios pareig\xc5\xabnus. Ta\xc4\x8diau Kongresas remdamasis statutu gali apriboti prezidento \xc4\xafgaliojimus atleisti nepriklausom\xc5\xb3 kontrol\xc4\x97s agent\xc5\xabr\xc5\xb3 komisarus ir tam tikrus vykdomosios vald\xc5\xbeios pavaldinius. _NEWLINE_Prezidentas turi galimyb\xc4\x99 vadovauti did\xc5\xbeiajai daliai vykdomosios vald\xc5\xbeios, leisdamas vykdomuosius \xc4\xafsakymus, pagr\xc4\xafstus federaliniu statutu ir vykdom\xc4\x85ja vald\xc5\xbeia, garantuota JAV Konstitucijoje. Tokie prezidento \xc4\xafsakymai turi \xc4\xafstatymo gali\xc4\x85. Ta\xc4\x8diau vykdomieji \xc4\xafsakymai gali b\xc5\xabti per\xc5\xbei\xc5\xabrimi federaliniuose teismuose arba \xc4\xafstatyminiais statuto pakeitimais padaryti negaliojan\xc4\x8diais.\n_START_SECTION_\nJuridin\xc4\x97s galios\n_START_PARAGRAPH_\nPrezidentas taip pat turi teis\xc4\x99 paskirti federalinius teis\xc4\x97jus, \xc4\xafskaitant JAV apeliacinio teismo ir JAV Auk\xc5\xa1\xc4\x8diausiojo teismo teis\xc4\x97jus. Ta\xc4\x8diau visiems tokiems paskyrimams reikalingas Senato pritarimas. Senato pritarimo u\xc5\xbesitikrinimas gali b\xc5\xabti didele kli\xc5\xabtimi tiems prezidentus, kurie nori nukreipti teismo organ\xc5\xb3 sistem\xc4\x85 link kokios nors ideologin\xc4\x97s pozicijos palaikymo. Paskirdamas JAV apygardos teismo teis\xc4\x97jus, prezidentas pagal ilgai galiojan\xc4\x8di\xc4\x85 tradicij\xc4\x85 da\xc5\xbenai turi gauti palaiminim\xc4\x85 i\xc5\xa1 vyriausiojo senatoriaus, \xc4\xaf kurio gimtosios valstijos apygardos teism\xc4\x85 skiriamas teis\xc4\x97jas. Prezidentai taip pat gali suteikti malon\xc4\x99 ir atid\xc4\x97ti mirties bausm\xc4\x97s vykdym\xc4\x85, bet tai da\xc5\xbenai daroma pa\xc4\x8dioje prezidento kadencijos pabaigoje._NEWLINE_Vykdomosios vald\xc5\xbeios privilegijos leid\xc5\xbeia prezidentui neinformuoti Kongreso ir federalini\xc5\xb3 teism\xc5\xb3 nacionalinio saugumo klausimais. D\xc5\xbeord\xc5\xbeas Va\xc5\xa1ingtonas pirmasis pasinaudoja \xc5\xa1ia privilegija, kai Kongresas papra\xc5\xa1\xc4\x97 pamatyti JAV generalinio prokuroro D\xc5\xbeono Kl\xc4\x97jaus u\xc5\xbera\xc5\xa1us i\xc5\xa1 nepopuliari\xc5\xb3 deryb\xc5\xb3 d\xc4\x97l sutarties su Did\xc5\xbei\xc4\x85ja Britanija. Nors nei Konstitucijoje, nei jokiame kitame \xc4\xafstatyme apie toki\xc4\x85 privilegij\xc4\x85 neu\xc5\xbesimenama, Va\xc5\xa1ingtonas suk\xc5\xabr\xc4\x97 precedent\xc4\x85 tokios privilegijos suk\xc5\xabrimui. Kai Votergeito skandalo metu Ri\xc4\x8dardas Niksonas band\xc4\x97 pasinaudoti vykdom\xc4\x85ja privilegija, kad Kongresui neb\xc5\xabt\xc5\xb3 perduoti pusiau slapti \xc4\xafrodymai, JAV Auk\xc5\xa1\xc4\x8diausiasis teismas paskelb\xc4\x97 nutarim\xc4\x85, kuriame sakoma, kad prezidentas negali pasinaudoti vykdom\xc4\x85ja privilegija tam, kad i\xc5\xa1vengt\xc5\xb3 baud\xc5\xbeiamojo persekiojimo. Kai Bilas Klintonas band\xc4\x97 naudoti privilegij\xc4\x85 Levinski skandalo at\xc5\xbevilgiu, JAV Auk\xc5\xa1\xc4\x8diausiasis teismas nusprend\xc4\x97, kad prezidentas negali naudoti privilegija nor\xc4\x97damas i\xc5\xa1vengti civilini\xc5\xb3 ie\xc5\xa1kini\xc5\xb3. \xc5\xa0ie atvejai suteikia precedent\xc4\x85 tokios vykdomosios privilegijos teis\xc4\x97tumui, nors tikslios \xc5\xa1ios privilegijos naudojimo ribos n\xc4\x97ra ai\xc5\xa1kiai apibr\xc4\x97\xc5\xbetos.\n_START_SECTION_\n\xc4\xaestatym\xc5\xb3 leidimo lengvata\n_START_PARAGRAPH_\nNors prezidentas negali tiesiogiai leisti \xc4\xafstatym\xc5\xb3, ta\xc4\x8diau jis vaidina svarb\xc5\xb3 vaidmen\xc4\xaf formuojant \xc4\xafstatym\xc5\xb3 leidimo politik\xc4\x85 Jungtin\xc4\x97se Valstijose, ypa\xc4\x8d jei prezidento politin\xc4\x97 partija sudaro daugum\xc4\x85 vienuose arba abiejuose JAV Kongreso r\xc5\xabmuose. Nors \xc4\xafstatym\xc5\xb3 vykdomosios vald\xc5\xbeios pareig\xc5\xabnams yra draud\xc5\xbeiama tuo pat metu dirti Kongrese, ir atvirk\xc5\xa1\xc4\x8diai, tie \xc4\xafstatym\xc5\xb3 vykdomosios vald\xc5\xbeios pareig\xc5\xabnai da\xc5\xbenai paveda senatoriams ir atstov\xc5\xb3 r\xc5\xabm\xc5\xb3 nariams u\xc5\xbe juos i\xc5\xa1leisti j\xc5\xb3 suprojektuotus \xc4\xafstatym\xc5\xb3 projektus. JAV prezidentas Konstitucijos jam suteiktu \xc4\xafgaliojimu daryti periodinius prane\xc5\xa1imus Kongresui gali daryti \xc4\xaftak\xc4\x85 \xc4\xafstatym\xc5\xb3 leid\xc5\xbeiamajai vald\xc5\xbeios \xc5\xa1akai. Tie prane\xc5\xa1imai gali b\xc5\xabti ra\xc5\xa1ytiniai arba \xc5\xbeodiniai. \xc5\xa0iais laikais prane\xc5\xa1imas pateikiamas S\xc4\x85jungos pad\xc4\x97ties kalboje, kurioje prezidentas da\xc5\xbenai apibr\xc4\x97\xc5\xbeia savo ateinan\xc4\x8di\xc5\xb3 met\xc5\xb3 \xc4\xafstatyminius pasi\xc5\xablymus.\n_START_SECTION_\nKandidato i\xc5\xa1k\xc4\x97limas ir rinkimin\xc4\x97 kampanija\n_START_PARAGRAPH_\n\xc5\xa0iuolaikin\xc4\x97s prezidento rinkimin\xc4\x97s kampanijos prasideda dar prie\xc5\xa1 preliminarius rinkimus, kuriuos dvi did\xc5\xbeiosios politin\xc4\x97s partijos panaudoja, kad prie\xc5\xa1 nacionalines partij\xc5\xb3 kandidat\xc5\xb3 prezidento rinkimuose i\xc5\xa1k\xc4\x97limo konvencijas b\xc5\xabt\xc5\xb3 i\xc5\xa1siai\xc5\xa1kinti gali kandidatai. Partij\xc5\xb3 konvencijose s\xc4\x97kmingiausiai pasirod\xc4\x99s kandidatas yra oficialiai i\xc5\xa1keliamas kaip tos partijos kandidatas \xc4\xaf prezidentus. Paprastai, partijos kandidatas \xc4\xaf prezidentus pasirenka kandidat\xc4\x85 \xc4\xaf viceprezidentus, kur\xc4\xaf partijos konvencija patvirtina automati\xc5\xa1kai._NEWLINE_Kandidatai dalyvauja visoje \xc5\xa1alyje transliuojamuose politiniuose debatuose. Nors paprastai debatai vyksta tik tarp demokrat\xc5\xb3 ir respublikon\xc5\xb3 partijos kandidat\xc5\xb3, kiti kandidatai taip gali b\xc5\xabti pakviesti juose dalyvauti, kaip, pavyzd\xc5\xbeiui, \xc4\xaf 1992 met\xc5\xb3 debatus buvo pakviestas Rosas Perotas. Kandidatai vykdo rinkimin\xc4\x99 kampanij\xc4\x85 visoje \xc5\xa1alyje, i\xc5\xa1d\xc4\x97stydami savo nuomon\xc4\x99 svarbiai klausimais, bandydami \xc4\xaftikinti rink\xc4\x97jus balsuoti u\xc5\xbe juos. \xc5\xa0iais laikais partij\xc5\xb3 kandidatai r\xc5\xabpinasi savo pergale pakibusiose valstijose, kurias \xc5\xa1ie da\xc5\xbenai lanko ir rengia masi\xc5\xa1kesnes reklamines kampanijas.\n_START_SECTION_\nKadencijos trukm\xc4\x97 ir kadencij\xc5\xb3 skai\xc4\x8diaus apribojimai\n_START_PARAGRAPH_\nPrezidento ir viceprezidento kadencijos trukm\xc4\x97 - ketveri metai. Pirmasis JAV prezidentas D\xc5\xbeord\xc5\xbeas Va\xc5\xa1ingtonas sudar\xc4\x97 neoficial\xc5\xb3 precedent\xc4\x85 tarnauti tik dvi prezidento kadencijas. Iki 1940 met\xc5\xb3 \xc5\xa1io precedento laik\xc4\x97si visi prezidentai. Prie\xc5\xa1 Franklin\xc4\x85 Ruzvelt\xc4\x85 prezident\xc5\xb3 Uliso Granto ir Teodoro Ruzvelto r\xc4\x97m\xc4\x97jai band\xc4\x97 skatinti prezidentus siekti tre\xc4\x8diosios kadencijos, ta\xc4\x8diau visi tokie bandymai buvo nes\xc4\x97kmingi. 1940 metais F. Ruzveltas atsisak\xc4\x97 siekti tre\xc4\x8diosios kadencijos, ta\xc4\x8diau jis leido savo partijai i\xc5\xa1kelti jo kandidat\xc5\xabr\xc4\x85. Galiausiai jis buvo i\xc5\xa1rinktas tre\xc4\x8diajai kadencijai. 1941 metais JAV \xc4\xafsitrauk\xc4\x97 Antr\xc4\x85j\xc4\xaf pasaulin\xc4\xaf kar\xc4\x85, kas prived\xc4\x97 prie to, kad rink\xc4\x97jai 1944 metais i\xc5\xa1rinko Ruzvelt\xc4\x85 ir ketvirtajai kadencijai._NEWLINE_Po karo, kaip atsakas \xc4\xaf dviej\xc5\xb3 prezidento kadencij\xc5\xb3 tradicijos sulau\xc5\xbeim\xc4\x85, buvo priimta 22-oji JAV Konstitucijos pataisa. Pataisa u\xc5\xbedraud\xc4\x97 bet kam b\xc5\xabti i\xc5\xa1rinktam prezidentu daugiau nei du kartus, arba vien\xc4\x85 kart\xc4\x85, jei koks nors asmuo \xc4\x97jo daugiau nei pus\xc4\x99 kito prezidento kadencijos. Haris Trumenas, kuris buvo prezidentas pataisos pri\xc4\x97mimo metu ir buvo atleistas nuo pataisos apribojim\xc5\xb3, prie\xc5\xa1 pasitraukdamas i\xc5\xa1 1952 met\xc5\xb3 rinkim\xc5\xb3, taip pat siek\xc4\x97 tre\xc4\x8diosios kadencijos (antros pilnos kadencijos)._NEWLINE_Po \xc5\xa1ios pataisos pri\xc4\x97mimo keturi prezidentai i\xc5\xa1tarnavo pilnas dvi kadencijas: Dvaitas Eizenhaueris, Ronaldas Reiganas, Bilas Klintonas ir D\xc5\xbeord\xc5\xbeas V. Bu\xc5\xa1as. D\xc5\xbeimis Karteris ir D\xc5\xbeord\xc5\xbeas H. Bu\xc5\xa1as siek\xc4\x97 antrosios kadencijos, ta\xc4\x8diau pralaim\xc4\x97jo rinkimuose. Ri\xc4\x8dardas Niksonas buvo i\xc5\xa1rinktas antrajai kadencijai, ta\xc4\x8diau jis atsistatydino nepasibaigus \xc5\xa1iai kadencijai. Lindonas D\xc5\xbeonsonas buvo vienintelis prezidentas, kuriam pagal \xc5\xa1i\xc4\x85 patais\xc4\x85 buvo galima eiti daugiau nei dvi kadencijas. Jis i\xc5\xa1\xc4\x97jo 18 m\xc4\x97nesi\xc5\xb3 D\xc5\xbeono Kened\xc5\xbeio antrosios kadencijos ir gal\xc4\x97jo siekti dviej\xc5\xb3 piln\xc5\xb3 kadencij\xc5\xb3, ta\xc4\x8diau jis atsisak\xc4\x97 siekti antros pilnos kadencijos taip nustebindamas daugel\xc4\xaf amerikie\xc4\x8di\xc5\xb3. I\xc5\xa1\xc4\x97j\xc4\x99s likusius Niksono kadencijos 2 metus ir 5 m\xc4\x97nesius D\xc5\xbeeraldas Fordas siek\xc4\x97 pilnos kadencijos, bet jam nepavyko b\xc5\xabti i\xc5\xa1rinktam.'